4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

  บริษัทประกอบกิจการอุตสาหกรรมผลิตและจำหน่ายปูนซีเมนต์และปูนสำเร็จรูป (มอร์ตาร์)
  ภายใต้ตราสินค้า “อินทรี” ดังนี้

  ผลิตภัณฑ์ปูนซีเมนต์

  ------------------- ---------------------------------------------------
  ตราสินค้า             ประเภท

  อินทรีทอง             ปูนซีเมนต์สูตรพิเศษ สำหรับงานฉาบโดยเฉพาะ

  อินทรีแดง             ปูนซีเมนต์ผสม สำหรับงานก่อ ฉาบ เทและงานโครงสร้างทั่วไป

  อินทรีเพชร            ปูนซีเมนต์ปอร์ตแลนด์ ประเภท 1 สำหรับงานโครงสร้าง

  อินทรีดำ              ปูนซีเมนต์ปอร์ตแลนด์ ประเภท 3 สำหรับงานโครงสร้างถอดแบบเร็ว

  อินทรีเขียว            ปูนซีเมนต์ปอร์ตแลนด์ ปอซโซลาน สำหรับงานโครงสร้างคงทนพิเศษ

  อินทรีสมุทร            ปูนซีเมนต์ปอร์ตแลนด์ ปอซโซลาน สำหรับงานโครงสร้างในทะเล

  อินทรีฟ้า              ปูนซีเมนต์ปอร์ตแลนด์ ประเภท 5 สำหรับงานโครงสร้างทนซัลเฟตสูง

  อินทรีปูนเขียว          ปูนซีเมนต์ผสม สำหรับงานเอนกประสงค์

  อินทรีพาวเวอร์ พลัส     ปูนซีเมนต์ผสมสูตรเข้มข้น สำหรับงานเอนกประสงค์
  ------------------- ---------------------------------------------------

ผลิตภัณฑ์ปูนสำเร็จรูป

  ------------------------------ ----------------------------------------
  ตราสินค้า                        ประเภท

  อินทรีมอร์ตาร์แมกซ์ 11 สีเขียว-แดง    ปูนฉาบทั่วไป

  อินทรีมอร์ตาร์แมกซ์ 12 สีเขียว-ชมพู    ปูนฉาบละเอียด

  อินทรีมอร์ตาร์แมกซ์ 13 สีเขียว-ฟ้า     ปูนฉาบอิฐมวลเบา

  อินทรีมอร์ตาร์แมกซ์ 14 สีเขียว-น้ำเงิน  ปูนฉาบอิฐมวลเบา ละเอียดพิเศษ

  อินทรีมอร์ตาร์แมกซ์ 15 สีเขียว-เทา    ปูนฉาบผิวคอนกรีต

  อินทรีมอร์ตาร์แมกซ์ 21 สีน้ำเงิน-แดง   ปูนก่อทั่วไป

  อินทรีมอร์ตาร์แมกซ์ 23 สีน้ำเงิน-ฟ้า    ปูนก่ออิฐมวลเบา

  อินทรีมอร์ตาร์แมกซ์ 31 สีน้ำตาล-แดง   ปูนเทปรับระดับ

  อินทรีมอร์ตาร์แมกซ์ 41 สีดำ-น้ำเงิน    ปูนอินทรีไทล์ฟิกซ์โปร-ปูนกาวซีเมนต์

  อินทรีมอร์ตาร์แมกซ์ 42 สีดำ-เงิน      ปูนอินทรีไทล์ฟิกซ์ซิลเวอร์-ปูนกาวซีเมนต์ชนิดพิเศษ
  ------------------------------ ----------------------------------------

บริษัทมุ่งเน้นการเพิ่มคุณค่าในสินค้าและบริการเพื่อให้ตอบสนองกับแรงบันดาลใจของบริษัทที่ต้องการเป็น
”ผู้ตอบสนองทุกความต้องการ” แก่ลูกค้า
โดยบริษัทเน้นเรื่องการตอบสนองความต้องการของลูกค้าอย่างตรงเวลาและตรงกับความพึงพอใจของลูกค้า
และปรับเทคโนโลยีการผลิตและการควบคุมคุณภาพให้เป็นหนึ่ง
เพื่อให้ลูกค้าได้รับความมั่นใจว่าสินค้าและบริการที่ได้รับจากบริษัทมีคุณภาพสูงกว่ามาตรฐานทั่วไป

บริษัทจัดจำหน่ายทั้งในลักษณะชนิดผง,ชนิดถุงและปูนเม็ดตามความต้องการของตลาดภายในประเทศและต่างประเทศ
ปัจจุบันบริษัทมีโรงงานผลิตปูนซีเมนต์ 3 โรงงานในทำเลเดียวกันที่จังหวัดสระบุรี
มีส่วนแบ่งการตลาดประมาณร้อยละ 27 บริษัทเป็นผู้ผลิตปูนซีเมนต์อันดับสองของประเทศ

สำหรับการขายภายในประเทศ บริษัทได้แต่งตั้งตัวแทนจำหน่ายเพื่อเป็นช่องทางในการกระจายสินค้า
และได้นำเทคโนโลยีการซื้อขายทางอิเล็กทรอนิค โดยนำระบบซื้อขายทางอินเตอร์เน็ต
“WebSALES” มาใช้ เพื่อเพิ่มความสะดวกสบายในการซื้อขายสินค้ากับบริษัทนอกจากนี้
บริษัทได้จัดโครงการ “อินทรีซุปเปอร์โปร”
ซึ่งเป็นตัวแทนจำหน่ายของบริษัทที่มีระบบการจัดการได้มาตรฐาน มีความทันสมัย
และเพิ่มบริการการให้คำปรึกษา หรือแก้ไขปัญหาให้กับลูกค้าอย่างมืออาชีพ
รวมทั้งเพิ่มรถปฏิบัติการทดสอบเคลื่อนที่ (Mobile Lab) เพื่อให้ทีมสนับสนุนด้านเทคนิค
ให้คำปรึกษาและช่วยเหลือลูกค้าด้านเทคนิคได้อย่างทั่วถึง

สัดส่วนการขายปูนซีเมนต์ที่บริษัทผลิตในปี 2553
เป็นการผลิตเพื่อขายในประเทศเป็นหลักและบางส่วนที่เกินจากความต้องการภายในประเทศจึงส่งออก
ช่องทางการจำหน่ายในประเทศได้ทำผ่าน 1) ตัวแทนจำหน่ายของบริษัท 2)
บริษัทย่อยซึ่งผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ เช่น คอนกรีตผสมเสร็จ และ
แผ่นปูนซีเมนต์สังเคราะห์ 3) ผู้ผลิตคอนกรีตผสมเสร็จ ผู้ผลิตผลิตภัณฑ์คอนกรีต
และอินทรีคอนกรีตเฟรนไชส์
สำหรับการส่งออกนั้นเวียดนามยังคงเป็นตลาดส่งออกปูนเม็ดที่ใหญ่ที่สุดของบริษัท

บริษัทและบริษัทย่อย ยังผลิตและจำหน่ายผลิตภัณฑ์ที่เกี่ยวเนื่องกับปูนซีเมนต์ในด้านต่าง ๆ เช่น

-   บริษัท นครหลวงคอนกรีต จำกัด คอนกรีตผสมเสร็จและหินทรายเพื่อการก่อสร้าง

    ผลิตและจำหน่ายสินค้าประเภทคอนกรีตผสมเสร็จ ภายใต้แบรนด์ “อินทรีคอนกรีต”
    สำหรับใช้ในงานโครงการก่อสร้างประเภทต่าง ๆ และจำหน่ายผลิตภัณฑ์อะกรีเกต
    ประเภทหินทรายสำหรับการก่อสร้างภายใต้แบรนด์ “อินทรีอะกรีเกต”
    รวมทั้งยังจัดให้มีศูนย์บริการลูกค้า
    และห้องปฏิบัติการควบคุมคุณภาพผลิตภัณฑ์ที่มีผู้เชี่ยวชาญในด้านคอนกรีต
    สามารถตอบคำถามและให้คำปรึกษารวมทั้งการให้บริการหลังการขาย
    มีการจัดส่งที่ตรงต่อเวลา และสามารถติดตามสถานะการจัดส่ง ด้วยระบบการติดตามสถานะรถ
    และระบบแผนที่ (Vehicle Status Control)

-   บริษัท คอนวูด จำกัด วัสดุทดแทนไม้

    ผลิตและจำหน่ายไฟเบอร์ซีเมนต์ ซึ่งเป็นวัสดุก่อสร้างทดแทนไม้คุณภาพดีเยี่ยม ภายใต้แบรนด์
    ”ไม้ คอนวูด” เป็นนวัตกรรมใหม่ของอุตสาหกรรมการผลิตวัสดุก่อสร้าง
    ที่เราสามารถนำมาใช้ทดแทนไม้ธรรมชาติ ซึ่งได้นำเทคโนโลยีที่ทันสมัย
    และเป็นมิตรต่อสิ่งแวดล้อม (Green Technology) จากประเทศสวิตเซอร์แลนด์
    มาผสมผสานกันอย่างลงตัวกับปูนซีเมนต์ปอร์ตแลนด์ และเซลลูโลสไฟเบอร์
    โดยปราศจากส่วนผสมของทราย และแร่ใยหิน (Asbestos)
    ซึ่งจากการพิสูจน์ทางวิทยาศาสตร์การแพทย์ แร่ใยหินเป็นสารพิษซึ่งก่อให้เกิดโทษต่อสุขภาพ
    และสิ่งแวดล้อม ในขณะที่ผลิตภัณฑ์คอนวูดไม่มีวัสดุที่ก่อให้เกิดมลพิษดังกล่าวเลยแม้แต่น้อย
    และด้วยเทคโนโลยีพิเศษของเรา ทำให้ผลิตภัณฑ์คอนวูดมีคุณสมบัติ ความสวยงาม
    และมีเนื้อวัสดุที่มีความยืดหยุ่นใกล้เคียงกับไม้ธรรมชาติมากที่สุด
    พร้อมทั้งยังให้ความแข็งแรงทนทานเปรียบดังคอนกรีตและปลอดภัยจากปลวก

    นอกเหนือจากการขายไม้
    บริษัทยังมีบริการรับติดตั้งไม้คอนวูดที่ได้มาตรฐานการติดตั้งโดยทีมงานที่มีความเชี่ยวชาญและได้รับการฝึกอบรมมาตรฐานการติดตั้งจากบริษัทเป็นอย่างดี
    (i-service)

-   จีโอไซเคิล – สายงานธุรกิจของบริษัทฯ
    ซึ่งให้บริการด้านการจัดการวัสดุไม่ใช้แล้วแบบครบวงจร

    บริษัทฯ
    ตระหนักถึงความสำคัญในการพัฒนาการใช้เชื้อเพลิงและวัตถุดิบทดแทนในกระบวนการผลิตปูนซีเมนต์
    และเป็นรายแรก ๆ ในประเทศไทยที่นำกากของเสียจากอุตสาหกรรม ชุมชน
    และเกษตรกรรมมาใช้ทดแทนเชื้อเพลิงจากธรรมชาติ
    และได้ก่อตั้งสายงานธุรกิจจีโอไซเคิลเพื่อบริหารจัดการการพัฒนาเชื้อเพลิงและวัตถุดิบทดแทนโดยเฉพาะ
    บริษัทได้รับใบอนุญาตประกอบกิจการโรงงานลำดับที่ 101 และ 106
    จากกรมโรงงานอุตสาหกรรม กระทรวงอุตสาหกรรม
    ทำให้สามารถรับกำจัดกากของเสียทั้งที่เป็นของเสียอันตรายและไม่อันตรายได้
    การพัฒนาของสายงานธุรกิจนี้ได้เติบโตเป็นอย่างดี
    จนกระทั่งปัจจุบันมีความพร้อมทั้งด้านประสบการณ์
    ความรู้ความสามารถของพนักงานและเทคโนโลยี รวมทั้งสิ่งอำนวยความสะดวกต่าง ๆ อาทิ
    โรงเตรียมเชื้อเพลิงทดแทนที่ใหญ่ที่สุดและมีมาตรฐานที่สุดแห่งหนึ่งของโลก
    ประกอบกับมีเครือข่ายในการแลกเปลี่ยนความรู้และประสบการ
    ตลอดจนเทคโนโลยีในกลุ่มบริษัทสมาชิกโฮซิม ภายใต้แบรนด์จีโอไซเคิล
    ซึ่งเป็นผู้นำด้านการจัดการวัสดุที่ไม่ใช้แล้วในระดับนานาชาติ

จีโอไซเคิลได้รับการส่งเสริมการลงทุน และได้รับการรับรองมาตรฐานด้านระบบการจัดการคุณภาพ
สิ่งแวดล้อม และ อาชีวอนามัยและความปลอดภัย (ISO 9001, ISO 14001 และ OHSAS
18001)

  ในปี 2553 จีไอไซเคิลได้บการรับรองระบบบริหารงานห้องปฏิบัติการทดสอบ มอก 17025
  เพื่อเน้นย้ำศักยภาพของห้องปฏิบัติการวิเคราะห์สิ่งปฏิกูลหรือวัสดุที่ไม่ใช้แล้ว
  และเพื่อให้ลูกค้ามีความมั่นใจในการบริการและปกป้องชื่อเสียงของลูกค้าจากการลักลอบทิ้งหรือการดำเนินการที่ไม่ถูกกฎหมาย
  จีโอไซเคิล มีการควบคุมการขนส่งสิ่งปฏิกูลหรือวัสดุที่ไม่ใช้แล้วด้วยระบบ GPS
  ซึ่งสามารถตรวจสอบได้ตลอดระยะเวลาการขนส่ง

  นอกจากนี้ จีโอไซเคิล ยังได้ร่วมมือกับภาครัฐ อาทิ กรมโรงงานอุตสาหกรรม
  การนิคมอุตสาหกรรมแห่งประเทศไทยในการให้การสนับสนุนการจัดสัมมนาและฝึกอบรมเพื่อเสริมสร้างสมรรถนะ
  ให้ความรู้และความเข้าใจกับผู้ประกอบการด้านการปฏิบัติตามกฎหมายที่เกี่ยวข้องกับการจัดการกากของเสียและการจัดการอุตสาหกรรมเชิงนิเวศน์

2.  การตลาดและภาวะการแข่งขัน

  ภาวะอุตสาหกรรมปูนซีเมนต์ปี 2553

  บรรยากาศการลงทุนในภาคการก่อสร้างในปี 2553 ได้ปรับตัวดีขึ้น
  โดยเฉพาะอย่างยิ่งในภาคเอกชน อันเป็นผลมาจากปัจจัยเกื้อหนุนหลายอย่าง เช่น
  มาตรการกระตุ้นเศรษฐกิจของรัฐบาลผ่านทางโครงการเกี่ยวกับสาธารณูปโภคพื้นฐาน
  อัตราดอกเบี้ยที่ยังอยู่ในระดับต่ำ การคาดการณ์การปรับราคาขึ้นของสินค้าและวัสดุก่อสร้าง
  สถานการณ์ทางการเมืองที่ดีขึ้นหลังจากเหตุการณ์ในเดือนเมษายนและพฤษภาคม
  มีการประกาศตัวเลขเกี่ยวกับอุตสาหกรรมก่อสร้างอันน่าประทับใจและสะท้อนถึงฟื้นตัวของธุรกิจ
  เช่น การขยายตัวของ ความต้องการใช้ปูนซีเมนต์ภายในประเทศถึงร้อยละ 9 เมื่อเทียบกับปี
  2552 ความต้องการใช้ปูนซีเมนต์ผสมเสร็จที่เพิ่มขึ้นถึงร้อยละ 16
  ความต้องการใช้หินและทรายที่เพิ่มขึ้นร้อยละ 9
  และตลาดผลิตภัณฑ์ทดแทนไม้ที่ขยายตัวเพิ่มขึ้นถึงร้อยละ 12 อย่างไรก็ตาม
  ผู้ผลิตต้องเผชิญกับผลกำไรที่น้อยลงเนื่องจากภาวะการแข่งขันที่รุนแรง
  ประกอบกับต้นทุนพลังงานที่เพิ่มสูงขึ้นอย่างต่อเนื่อง

  แนวโน้มอุตสาหกรรมปูนซีเมนต์ ปี 2554

  ในปี 2554 มีแนวโน้มว่าสถานการณ์ทางการเมืองยังคงมีความไม่แน่นอนอย่างต่อเนื่อง
  อัตราดอกเบี้ยและอัตราเงินเฟ้อเพิ่มสูงขึ้น อย่างไรก็ตาม
  มีการคาดการณ์ว่าอุตสาหกรรมก่อสร้างจะยังคงเติบโตอย่างต่อเนื่อง โดยมีปัจจัยบวกหลัก ๆ
  คือโครงการก่อสร้างสาธารณูปโภคพื้นฐานที่ต้องดำเนินการอย่างต่อเนื่องเป็นระยะเวลาข้ามปี
  ในส่วนของธุรกิจอสังหาริมทรัพย์ทั้งในภาคที่อยู่อาศัยและเชิงพาณิชย์ที่ตั้งอยู่ใกล้กับระบบขนส่งมวลชนก็จะมีอัตราการเติบโตที่ดี
  ปัจจัยดังกล่าวข้างต้นนี้น่าจะช่วยให้ปริมาณความต้องการใช้ปูนซีเมนต์ขยายตัวอยู่ในระดับร้อยละ 5
  -7 เมื่อเทียบกับปี 2553

  เศรษฐกิจไทยในปี 2554 ยังคงมีโอกาสขยายตัวได้อย่างต่อเนื่องประมาณร้อยละ 3 – 5
  ชะลอตัวลงจากปี 2553
  ทำให้การบริหารนโยบายเศรษฐกิจของรัฐบาลต้องมุ่งให้ความสำคัญกับการดูแลเศรษฐกิจในประเทศให้มีการฟื้นต้วได้อย่างต่อเนื่อง
  พร้อมกับการรักษาเสถียรภาพทางเศรษฐกิจ
  การสนับสนุนให้การฟื้นตัวทางเศรษฐกิจมีการกระจายตัวมากขึ้น
  รวมทั้งการติดตามและเตรียมการรองรับผลกระทบจากความผันผวนของเศรษฐกิจโลก

  โครงการต่อเนื่องในการก่อสร้างรถไฟฟ้าสายสีแดงและสายสีม่วง
  ยังเป็นอีกปัจจัยสำคัญที่จะช่วยกระตุ้นเศรษฐกิจภายในประเทศ รวมไปถึงโครงการอื่นๆ เช่น
  โครงการก่อสร้างรถไฟฟ้าสายสีน้ำเงิน โครงการก่อสร้างท่าเรือแหลมฉบัง
  และโครงการขยายสนามบินสุวรรณภูมิ เป็นต้น

  ในภาคอสังหาริมทรัพย์
  ถึงแม้ว่ามาตรการของธนาคารแห่งประเทศไทยในการกำหนดวงเงินสินเชื่อต่อหลักทรัพย์ค้ำประกันในการก่อสร้างคอนโดมิเนียม
  และการปรับอัตราดอกเบี้ยเพื่อให้ทันกับภาวะเงินเฟ้อ
  อาจจะส่งผลกระทบต่อตลาดอสังหาริมทรัพย์อยู่บ้าง แต่คาดการณ์ว่า ความต้องการในปี 2554
  ยังคงสูงถึง 100,000 ยูนิต และการนำเสนอที่พักอาศัยราคาถูก (เช่นที่พักอาศัยราคาต่ำกว่า
  2.0 ล้านบาท) ยังคงเป็นทางเลือกที่ได้รับความสนใจจากผู้มีรายได้น้อย

  ความร่วมมือของรัฐบาลไทยและจีน
  ทำให้เกิดการไหลเข้าของเงินทุนจากประเทศจีนในการก่อสร้างศูนย์พาณิชย์บริเวณถนนบางนา-ตราด
  ด้วยงบประมาณทั้งสิ้น 4.5 หมื่นล้านบาท
  เพื่อส่งเสริมให้ประเทศไทยเป็นศูนย์กลางการกระจายสินค้า
  และยังเปิดโอกาสใหม่ทางธุรกิจในการเชื่อมโยงระบบการขนส่งระหว่างประเทศที่ชัดเจนมากยิ่งขึ้น

  ดังนั้น สถานการณ์ในปี 2554 จึงขึ้นอยู่กับรัฐบาลว่า
  จะยังคงสามารถสร้างความเชื่อมั่นให้แก่นักลงทุนและเร่งรัดการจัดทำโครงการสาธารณูปโภคขนาดใหญ่
  เพื่อกระตุ้นการเติบโตทางเศรษฐกิจและภาคการก่อสร้างซึ่งก็ต้องพิจารณาให้ถึงสภาวะการณ์ของเศรษฐกิจโลกโดยรวมไปด้วย

  การส่งออก

  ในปี 2553 ตลาดส่งออกในระดับภูมิภาคได้รับแรงเกื้อหนุนจากการฟื้นตัวของเศรษฐกิจในหลาย ๆ
  ประเทศนับตั้งแต่กลางปี 2552 เป็นต้นมา มีความต้องการใช้ปูนซีเมนต์เพิ่มมากขึ้นในตลาดหลัก ๆ
  เช่น เวียดนาม บังคลาเทศ พม่า และ กัมพูชา อย่างไรก็ตาม
  ปริมาณการส่งออกปูนซีเมนต์และปูนเม็ดของประเทศไทยกลับลดลงร้อยละ 6 มาอยู่ที่ 13.6
  ล้านตัน อันเป็นผลมาจากการที่ผู้ผลิตมุ่งเน้นมาขายที่ตลาดภายในประเทศมากขึ้น

  ในปี 2554 มีการคาดการณ์ว่าผู้ผลิตจะพยายามตอบสนองความต้องการในประเทศเพิ่มมากขึ้น
  ทำให้ปริมากการส่งออกลดลงเล็กน้อย มาอยู่ที่ 13.5 ล้านตัน
  ราคาขายส่งออกน่าจะเพิ่มมากขึ้นอันเป็นผลมาจากต้นทุนพลังงานที่เพิ่มขึ้น
  ตลาดหลักของการส่งออกปูนเม็ดของบริษัทฯ จะยังคงเป็น เวียดนาม และ บังคลาเทศ และ
  ตลาดหลักของการส่งออกปูนซีเมนต์คือ พม่า และ กัมพูชา

4.3 การจัดหาผลิตภัณฑ์และบริการ

กำลังการผลิต

  บริษัท มีโรงงานผลิต 3 โรง (มีเตาเผา 6 เตา) มีสายการผลิต 6 สาย
  และมีกำลังการผลิตปูนซีเมนต์เม็ด 12.3 ล้านตันต่อปี หรือกำลังการผลิตปูนซีเมนต์ผงที่ 14.5
  ล้านตันต่อปี

วัตถุดิบและผู้จำหน่าย

  92% ของวัตถุดิบที่ใช้ในการผลิตปูนซีเมนต์นั้น บริษัทผลิตเอง
  บริษัทได้รับประทานบัตรการทำเหมืองหินอุตสาหกรรม ได้แก่ หินปูน หินดินดาน และยิปซั่ม
  ซึ่งเป็นวัตถุดิบสำคัญ ส่วนอีก 8% บริษัทจัดซื้อจากแหล่งภายนอก
  ทั้งภายในประเทศและต่างประเทศ

  เชื้อเพลิงและวัตถุดิบทดแทน

  ตั้งแต่ปี พ.ศ. 2548 ถึงปัจจุบัน จีโอไซเคิล ได้มีส่วนร่วมในการพัฒนาอย่างยั่งยืน
  โดยการให้บริการด้านการกำจัดสิ่งปฏิกูลหรือวัสดุที่ไม่ใช้แล้วอย่างครบวงจร
  โดยการนำไปเป็นเชื้อเพลิงและวัตถุดิบทดแทนในกระบวนการผลิตปูนซีเมนต์
  สิ่งปฏิกูลหรือวัสดุที่ไม่ใช้แล้วเหล่านั้นจัดหามาจากทั้งภาคอุตสาหกรรมในหลากหลายอุตสาหกรรม
  อาทิ อิเล็กทรอนิกส์ อาหาร สีและสิ่งทอ การผลิตกระแสไฟฟ้า ยางและเครื่องหนัง เหล็ก
  ยานยนต์และรถยนต์ เฟอร์นิเจอร์ ปิโตรเลี่ยม การผลิตยา และการเกษตร เป็นต้น
  และภาคชุมชน อาทิ ขยะชุมชนที่คัดแยกแล้ว เป็นต้น

  นอกจากนี้ จีโอไซเคิล ได้ให้ความสำคัญกับการให้บริการลูกค้า
  โดยมีการจัดระบบการขนส่งให้ได้มาตรฐาน
  มีการเพิ่มการควบคุมการขนส่งสิ่งปฏิกูลหรือวัสดุที่ไม่ใช้แล้วด้วยระบบ GPS
  ซึ่งสามารถตรวจสอบได้ตลอดระยะเวลาการขนส่ง ทั้งนี้
  เพื่อให้ลูกค้ามีความมั่นใจในการบริการและปกป้องชื่อเสียงของลูกค้าจากการลักลอบทิ้งหรือการดำเนินการที่ไม่ถูกกฎหมาย

  ผลกระทบต่อสิ่งแวดล้อม

  ในการประกอบธุรกิจ บริษัทได้ตระหนักถึงความรับผิดชอบทางสังคม
  บริษัทเชื่อในการเจริญเติบโตอย่างยั่งยืน ซึ่งจะเกิดขึ้นไม่ได้ถ้าปราศจากความรับผิดชอบต่อสังคม

  ผลิตภัณฑ์สีเขียว – ผลผลิตจากกระบวนการที่เป็นมิตรต่อสิ่งแวดล้อม

  การเป็นองค์กร “สีเขียว” อาจดูเป็นกระแสอย่างหนึ่งในปัจจุบัน แต่ที่ปูนซีเมนต์นครหลวง
  การเป็นองค์กร “สีเขียว” เป็นวิถีชีวิตมานานหลายปีแล้ว
  บริษัทต้องการเป็นมิตรต่อสิ่งแวดล้อมอย่างแท้จริง
  ซึ่งความตั้งใจนี้ได้กลายมาเป็นแนวทางในการลงทุนและการดำเนินการในโครงการต่างๆ
  ของบริษัทอีกด้วย

  ปูนซีเมนต์นครหลวงเป็นหนึ่งในบริษัทแรกของประเทศไทยที่ได้รับฉลากคาร์บอน
  ซึ่งกำหนดเงื่อนไขในการรับรองว่า
  จะต้องลดปริมาณการปล่อยก๊าซคาร์บอนไดออกไซด์ในกระบวนการผลิต ไม่น้อยกว่าร้อยละ 20
  ในระยะเวลา 5 ปีที่ผ่านมา ซึ่งในปัจจุบันผลิตภัณฑ์ปูนซีเมนต์ 4
  ประเภทของบริษัทได้รับฉลากคาร์บอนนี้ ผลิตภัณฑ์ดังกล่าวคือ อินทรีแดง อินทรีเพชร อินทรีดำ
  และอินทรีฟ้า

  โครงการผลิตกระแสไฟฟ้าจากความร้อนเหลือใช้จากกระบวนการผลิตปูนซีเมนต์สำหรับใช้ภายในโรงงาน
  (Waste Heat Recovery)
  จะสามารถผลิตกระแสไฟฟ้าทดแทนความต้องการใช้ได้มากถึงร้อยละ 25
  ซึ่งเป็นการประหยัดทรัพยากรอันมีค่าของทั้งบริษัทและของประเทศชาติ

  นอกจากนี้ บริษัทยังมีบทบาทในด้านการใช้เชื้อเพลิงและวัตถุดิบทดแทนในการผลิตปูนซีเมนต์
  โดยการให้จีโอไซเคิล สายงานธุรกิจของปูนซีเมนต์นครหลวง
  ซึ่งเป็นผู้ให้บริการทางด้านการจัดการกากของเสียระดับชั้นนำของโลก
  ทำให้เกิดการนำทรัพยากรกลับมาใช้ใหม่
  แทนที่จะถูกนำไปกำจัดด้วยการฝังกลบและการเผาในเตาเผาขยะ
  หรือยิ่งไปกว่านั้นคือการลักลอบทิ้งอย่างผิดกฎหมาย
  ซึ่งวัสดุที่ไม่ใช้แล้วเหล่านี้จะถูกนำมาผ่านกระบวนการในเตาเผาปูนซีเมนต์เพื่อใช้เป็นเชื้อเพลิงและวัตถุดิบทดแทน
  เป็นการชดเชยวัสดุจากธรรมชาติ
  รวมทั้งลดการพึ่งพาเชื้อเพลิงฟอสซิลและทรัพยากรธรรมชาติอื่นๆ

  การรับรองคุณภาพต่างๆ
  ดังจะกล่าวต่อไปนี้เป็นเครื่องหมายรับรองความรับผิดชอบต่อสังคมของบริษัท

-   ความสามารถของห้องปฏิบัติการของบริษัท

ISO/IEC 17025

-   ระบบการรับประกันคุณภาพของบริษัทและบริษัทในเครือ

ISO 9001; version 2000

-   ระบบการจัดการสิ่งแวดล้อมของบริษัทและบริษัทในเครือ

ISO 14001

-   ระบบการจัดการอาชีวอนามัยและความปลอดภัยของบริษัทและบริษัทในเครือ

TIS/OHSAS 18001

-   มาตรฐานการแสดงความรับผิดชอบต่อสังคมของบริษัท
    ตามเกณฑ์มาตรฐานของกรมโรงงานอุตสาหกรรม CSR-DIW

  การได้รับการรับรองมาตรฐานระบบบริหารสิ่งแวดล้อมดังกล่าวเป็นสิ่งที่ยืนยันได้ว่า
  บริษัทได้ปฏิบัติตามกฎหมายสิ่งแวดล้อมที่เกี่ยวข้องทั้งหมดแล้ว

  ผลกระทบต่อสิ่งแวดล้อมจากการดำเนินการโครงการนำพลังงานความร้อนกลับมาใช้ใหม่

  เนื่องจากโครงการนี้ใช้เทคโนโลยีสะอาดไม่ก่อเกิดมลพิษใด ๆ
  จากการดำเนินโครงการเพราะไม่ได้เป็นการสร้างโรงงานใหม่เพื่อผลิตกระแสไฟฟ้า
  แต่เป็นการดึงความร้อนจากท่อลดอุณหภูมิปูนเม็ดของเตาเผาหมายเลข 5 และ 6
  ซึ่งปกติต้องปล่อยทิ้งออกไปตามปกติกลับมาผลิตกระแสไฟฟ้าเพื่อใช้เอง
  จึงก่อให้เกิดผลด้านบวกต่อสิ่งแวดล้อมทั้งทางตรง เช่น
  ช่วยลดปริมาณฝุ่นที่ปะปนในลมร้อนที่เหลือและช่วยการใช้ประโยชน์จากความร้อนที่สูญเปล่า
  นอกจากนี้ยังส่งผลด้านบวกทางอ้อม คือ
  จากการลดการใช้กระแสไฟฟ้าที่ผลิตจากการไฟฟ้าฝ่ายผลิตแห่งประเทศไทย (กฟผ)
  ซึ่งส่วนใหญ่ใช้การเผาไหม้เชื้อเพลิงฟอสซิล
  ทำให้ช่วยลดการเกิดก๊าซคาร์บอนไดออกไซด์ที่เป็นก๊าซเรือนกระจก ซึ่งช่วยลดภาวะโลกร้อนได้
  ซึ่งโครงการนี้ได้รับการส่งเสริมการลงทุน ได้สิทธิประโยชน์ในการยกเว้นภาษีนำเข้าเครื่องจักร

  ตั้งแต่ปี 2551 บริษัทได้เริ่มโครงการนำพลังงานความร้อนกลับมาใช้ใหม่
  โดยต่อยอดจากเดิมที่บริษัทเคยใช้โครงการเช่นนี้แล้วกับเตาเผาหมายเลข 4
  ซึ่งเป็นเตาเผาปูนซีเมนต์เตาแรกในเอเชียตะวันออกเฉียงใต้ที่ได้นำความร้อนที่เหลือในท่อลดอุณหภูมิปูนเม็ดกลับมาใช้ใหม่เพื่อผลิตกระแสไฟฟ้า
  และแต่ละปีเตาเผาหมายเลข 4 สามารถผลิตกระแสไฟฟ้าใช้เองได้สูงสุดถึง 8,000
  กิโลวัตต์ต่อชั่วโมง

  ในปี 2553 โรงงานกิจการผลิตกระแสไฟฟ้าจากความร้อนเหลือใช้ สำหรับเตาเผาหมายเลข 5
  และ 6 แม้ว่ายังทำงานไม่เต็มกำลังการผลิต
  แต่ได้ผ่านการทดสอบการเดินเครื่องแล้วตั้งแต่กลางเดือนตุลาคม 2553 เป็นต้นมา
  ซึ่งสามารถลดการเผาไหม้เชื้อเพลิงฟอสซิล และทำให้ลดการเกิดก๊าซคาร์บอนไดออกไซด์ CO₂
  ที่เป็นก๊าซเรือนกระจกประมาณ 15 ตัน

  4.4 งานที่ยังไม่ได้ส่งมอบให้เสร็จสิ้นก่อน

  - ไม่มี -